OBH 4487/2000.
Az állampolgári jogok országgyűlési biztosának jelentése
Előadó: Dr. Somosi György

Az eljárás megindítása
	A Dunakeszin lakó panaszos beadványában előadta, hogy a MAGYAR-TRANSZ Kft. tehergépjárművei a Széchenyi u. és a dr. Kemény Ferenc u. északi részén közlekednek. Sérelmezi a naponta akár 20-25 alkalommal elhaladó járművek által keltett zaj- és porszennyezés mértékét. Álláspontja szerint az önkormányzat nem lép fel kellő hatékonysággal a probléma kezelése érdekében.
	Az állampolgári jogok országgyűlési biztosáról szóló 1993. évi LIX. törvény 16. § (1) bekezdése alapján az Alkotmány 18. §-ában deklarált egészséges környezethez és az 57. § (1) bekezdése szerinti tisztességes eljáráshoz való jog érintettsége miatt vizsgálatot indítottam. Eljárásom során két alkalommal megkerestem Dunakeszi Város Jegyzőjét, akit több, a panasszal kapcsolatos kérdés megválaszolására kértem.

A megállapított tényállás
	Dunakeszin az önkormányzat tulajdonában és kezelésében lévő közutak 29%-a rendelkezik szilárd burkolattal. A burkolat megépítésének feltétele, hogy az adott utcában teljes legyen a közművesítés, emellett közlekedési (forgalomsűrűségi) és településszerkezeti szempontokat is figyelembe kell venni. A dr. Kemény Ferenc utcában nincs csatorna, az utca szélső helyzetű, forgalmi szempontból nincs kiemelt szerepe, ezért valószínűleg az utolsók között fog szilárd burkolatot kapni.
	A Hunyadi J. utca folytatásában található külterületi földút egy homokbányához és egy hulladéklerakóhoz vezet. Az átmenő tehergépkocsi forgalom megakadályozására a Széchenyi utcára északi irányból becsatlakozó utcákra "Tehergépkocsival behajtani tilos" közúti jelzőtáblákat helyeztek ki, továbbá mechanikus útakadályokat létesítettek.
	A városi szemétszállítást végző Kft. járművei a területen hetente egyszer szállítják el a kommunális hulladékot, a szeméttelep eléréséhez - a Kft-vel történt egyeztetés alapján - a szilárd burkolatú utakat veszik igénybe.
	Az 1991-óta működő MAGYAR-TRANSZ vállalkozás 4 db Kamaz típusú teherautóval és 1 db homokrakodóval rendelkezik, ömlesztett áru szállításával foglalkozik, a tevékenységet a tulajdonos és 2-3 alkalmazott végzi.
	A polgármesteri hivatal műszaki és környezetvédelmi osztálya 1998. december 1-jén jelezte a városi rendőrkapitányságnak, hogy a tehergépkocsi-vezetők esetenként figyelmen kívül hagyják a behajtást tiltó táblákat és igénybe veszik a jelzőtáblákkal védett utcákat, ezért kérte, hogy a területen az ellenőrzéseket sűrűbben végezzék.
A telephelyen 2000. április 12-én tartott ellenőrzésen a polgármesteri hivatal és a tisztiorvosi szolgálat képviselője megállapította, hogy a "gépkocsik túlzottan nagy zajt, port nem keltenek a környezetben érzékszervileg érezhetően."
	A 2000. augusztus 30-án tartott újabb közegészségügyi ellenőrzésről készült jegyzőkönyv szerint a szeméttelepre szállító, illetve a homokbányába tartó járművek is ezen a területen közlekednek.
	Az önkormányzati földútkarbantartás az út egyenetlenségeinek elsimítására, a gödrök megszüntetésére alkalmas. A burkolt utak kezelésére az önkormányzat a közelmúltban szerzett be egy korszerű úttisztító gépet.

Az ügy jogszabályi háttere
•	A közúti közlekedésről szóló 1988. évi I. törvény
34. § (2) A közút forgalmi rendjét - ha jogszabály másként nem rendelkezik - a közút kezelője alakítja ki. A forgalmi rendet - a forgalmi körülmények vagy a baleseti helyzet jelentősebb változása esetén, de legalább ötévenként - a közút kezelőjének felül kell vizsgálnia, és ha szükséges, módosítania kell. A közlekedési hatóság - a közlekedés biztonságát sértő vagy veszélyeztető helyzet megszüntetése érdekében - kezdeményezheti a forgalomszabályozás módosítását, vagy a közút kezelőjét a forgalmi rend felülvizsgálatára kötelezheti.
•	A helyi önkormányzatokról szóló 1990. évi LXV. törvény
8. § (1) A települési önkormányzat feladata a helyi közszolgáltatások körében különösen: a településfejlesztés, a településrendezés,...a helyi közutak és közterületek fenntartása...
(4) A települési önkormányzat köteles gondoskodni az egészséges ivóvízellátásról, az óvodai nevelésről, az általános iskolai oktatásról és nevelésről, az egészségügyi és a szociális alapellátásról, a közvilágításról, a helyi közutak és a köztemető fenntartásáról; köteles biztosítani a nemzeti és az etnikai kisebbségek jogainak érvényesülését.
•	A Rendőrségről szóló 1994. évi XXXIV. törvény
44. § (1) b) A rendőr az e törvényben és a külön jogszabályban meghatározott közlekedésrendészeti feladatának ellátása során a közlekedési rendszabályok megtartását, a járműhasználat szabályszerűségét, az okmányokra és a felszerelésekre vonatkozó előírások megtartását, a jármű birtoklásának jogszerűségét, az üzemben tartó, illetőleg a használó személyazonosító adatait, a jármű közlekedésbiztonsági állapotát és adatait a forgalomban és a telephelyen - a jogszabályban meghatározottak alapján - ellenőrizheti;

Az érintett alkotmányos jogok
•	A Magyar Köztársaság Alkotmánya
18. § A Magyar Köztársaság elismeri és érvényesíti mindenki jogát az egészséges környezethez.
57. § (1) A Magyar Köztársaságban a bíróság előtt mindenki egyenlő, és mindenkinek joga van ahhoz, hogy az ellene emelt bármely vádat, vagy valamely perben a jogait és kötelességeit a törvény által felállított független és pártatlan bíróság igazságos és nyilvános tárgyaláson bírálja el.

A vizsgálat megállapításai
	Az állampolgári jogok országgyűlési biztosáról szóló 1993. évi LIX. törvény 16. § (1) bekezdése úgy rendelkezik, hogy az országgyűlési biztoshoz bárki fordulhat, ha megítélése szerint valamely hatóság, illetve közszolgáltatást végző szerv eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.
	Eljárásom során tehát azt kellett vizsgálnom, hogy az önkormányzat mint a kérdéses útszakasz kezelője milyen intézkedéseket tett az elhaladó járművek által okozott zaj és por mértékét sérelmező panaszra.
	A terület forgalma a MAGYAR-TRANSZ járművei mellett a szeméttelepre szállító és a homokbányába tartó gépkocsikból tevődik ki.
	Önmagában az a körülmény, hogy egy településen vannak rossz minőségű, nehezebben járható, a nagyobb gépjárművek közlekedésére kevéssé alkalmas földutak, nem jelentheti, hogy a helyi önkormányzat nem tesz eleget közútkezelői, fenntartói kötelezettségének. A teljes helyi közúthálózat szilárd burkolattal való ellátása csak hosszabb idő alatt valósulhat meg. A burkolat kiépítésénél célszerű figyelembe venni az utca közművesítettségét és közlekedésben betöltött szerepét is. A szilárd útburkolat megépítésével általában növekszik a gépjárműforgalom és az elhaladó járművek sebessége, amely újabb lakossági panaszokhoz vezethet és további igényeket eredményezhet.
	Az 1988. évi I. törvény alapján a közút kezelője alakítja ki a közút forgalmi rendjét. A behajtást tiltó táblák kihelyezésével és a terelőoszlopos útszűkítéssel az önkormányzat célja a teherforgalom kizárása volt. A tiltó táblákat figyelmen kívül hagyó teherautó-vezetők felelősségre vonása szabálysértési eljárás keretében történhet.
	Az önkormányzat forgalomtechnikai intézkedésekkel igyekezett a teherautó-forgalmat a területen megszüntetni, továbbá fokozott közúti ellenőrzésre kérte a Dunakeszi Rendőrkapitányságot. A helyi önkormányzatnak a forgalmi rend alakításával kapcsolatos intézkedéseit megfelelőnek tartom, ezért alkotmányos joggal összefüggő visszásságot nem állapítok meg.
	A panaszos beadványában azt írja, hogy a MAGYAR-TRANSZ vállalkozás járművei napi 20-25 fordulót bonyolítanak le. A vállalkozás 4 teherautóval és 2-3 fő alkalmazottal működik, ezért nehezen elképzelhető, hogy kizárólag a MAGYAR-TRANSZ járművei végeznének az összes fuvart.
	Az elhaladó teherautók okozta zaj és por miatti panaszra a megoldást az jelentheti, ha a teherautók a Munkácsy M. - Pipa u. útvonalon haladnak. Ennek, vagyis a szabályos közlekedésnek az érvényre juttatása a Rendőrség feladata, ezért felkérem Dunakeszi Város Rendőrkapitányát, hogy a tiltó táblákat figyelmen kívül hagyó tehergépkocsi-vezetők kiszűrése érdekében beosztottai végezzenek fokozott járőrözést a dr. Kemény Ferenc utcában és a táblával védett további útszakaszokon.

Budapest, 2001. augusztus 27.

Lenkovics Barnabás